|  |  |  |  |
| --- | --- | --- | --- |
|  | Projekts |  |  |
|  |  | Nr. |  |

RĪGAS DOME

Rātslaukums 1, Rīga, LV-1539, tālrunis 67012222, e-pasts: riga@riga.lv

SAISTOŠIE NOTEIKUMI

Rīgā

|  |  |  |
| --- | --- | --- |
| \_\_\_.\_\_\_.\_\_\_\_\_\_. |  | Nr.\_\_\_\_\_\_\_ |
|  |  | (prot. Nr.\_\_\_, \_\_\_.§) |

**Par kultūrvēsturiskās vērtības noteikšanu vēsturiskām būvēm un vēsturiskiem apstādījumiem Rīgas valstspilsētas pašvaldības teritorijā**

|  |
| --- |
| Izdoti saskaņā ar Pašvaldību likuma 4. panta pirmās daļas 2. punktu un 5. punktu, 44. panta otro daļu. |

**I. Vispārīgie jautājumi**

1. Saistošie noteikumi (turpmāk – noteikumi) nosaka kultūrvēsturiskās vērtības noteikšanas kārtību vēsturiskām būvēm un vēsturiskiem apstādījumiem, kas nav iekļauti valsts aizsargājamo kultūras pieminekļu sarakstā un atrodas Rīgas valstspilsētas pašvaldības teritorijā ārpus Rīgas vēsturiskā centra (Apvienoto Nāciju Izglītības, zinātnes un kultūras organizācijas [UNESCO] Pasaules kultūras un dabas mantojuma objekts Nr.852) un tā aizsardzības zonas teritorijas.
2. Noteikumos ir lietoti šādi termini:
   1. kultūrvēsturiskā vērtība – pazīmju kopums, kas piemīt konkrētiem arhitektūras objektiem un pilsētas plānojuma elementiem ar izteiktu vēsturisko, māksliniecisko un kultūras nozīmi;
   2. vēsturiska būve – būve, kas būvēta pirms vairāk nekā 50 gadiem, nav kultūras piemineklis un atrodas ārpus Rīgas vēsturiskā centra (Apvienoto Nāciju Izglītības, zinātnes un kultūras organizācijas [UNESCO] Pasaules kultūras un dabas mantojuma objekts Nr.852) un tā aizsardzības zonas teritorijas;
   3. vēsturiski apstādījumi – mežaparki, parki, dārzi, kapsētu apstādījumi, alejas un citi ainavu arhitektūras un dārzu mākslas objekti vai to daļas, kas ierīkoti pirms vairāk nekā 50 gadiem;
   4. arhitektoniski mākslinieciskā inventarizācija – objekta vizuālā izpēte un fotofiksācija, kas tiek veikta, lai noskaidrotu objekta, kā arī atsevišķu tā daļu kultūrvēsturisko vērtību un nozīmi.
3. Noteikumu uzdevums ir nodrošināt objektīvu, profesionālu un vispusīgu vēsturisko būvju un vēsturisko apstādījumu kultūrvēsturiskās vērtības izvērtēšanu un kultūrvēsturiskās vērtības līmeņa noteikšanu ar mērķi aizsargāt esošo kultūrvēsturisko mantojumu no būtiskiem pārveidojumiem.
4. Par kultūrvēsturiskās vērtības noteikšanu vēsturiskām būvēm un vēsturiskiem apstādījumiem Rīgas valstspilsētas pašvaldības administratīvajā teritorijā atbild Rīgas valstspilsētas pašvaldības Pilsētas attīstības departaments (turpmāk – Departaments). Departaments izvērtē attīstības priekšlikumus un būvju pārveidošanas dokumentāciju, ņemot vērā vēsturisko būvju un vēsturisko apstādījumu, kā arī to atsevišķu elementu kultūrvēsturiskās vērtības līmeni. Ja vēsturiskai būvei vai vēsturiskiem apstādījumiem nav noteikts kultūrvēsturiskās vērtības līmenis, to nosaka Departaments.

**II. Kultūrvēsturiskās vērtības noteikšanas kārtība**

1. Kultūrvēsturiskā vērtība tiek noteikta šādiem objektiem (turpmāk – Mantojuma objekti):
   1. vēsturiskām būvēm;
   2. vēsturiskiem apstādījumiem.
2. Kultūrvēsturiskā vērtība Mantojuma objektam tiek noteikta, pamatojoties uz:
   1. Departamentā saņemtu Mantojuma objekta īpašnieka vai tiesiskā valdītāja iesniegumu ar lūgumu noteikt Mantojuma objekta kultūrvēsturisko vērtību un saņemt īpašos noteikumus;
   2. Departamentā saņemtu būvniecības ieceri Mantojuma objektam, kuram iepriekš nav bijis noteikts kultūrvēsturiskās vērtības līmenis;
   3. Departamentā saņemtu iesniegumu par koku ciršanu;
   4. Departamenta plānveida rīcību.
3. Iesniedzējs noteikumu 6.1., 6.2., 6.3. apakšpunktā noteiktajos gadījumos iesniegumam pievieno arhitektoniski māksliniecisko inventarizāciju vai arī fotofiksāciju ar pamatojumu, kāpēc nav nepieciešama arhitektoniski mākslinieciskā inventarizācija, būves kadastrālās uzmērīšanas lietu un būves tehniskās apsekošanas atzinumu. Arhitektoniski mākslinieciskajai inventarizācijai pievienojams apliecinājums inventarizācijas veicēja kompetencei (izglītību un profesionālo kvalifikāciju apliecinoši dokumenti, informācija par dalību līdzvērtīgu dokumentu izstrādē vai to izstrādes vadīšanā, rekomendācijas u.c.).
4. Departamenta speciālists sagatavo ziņojumu, pamatojoties uz Mantojuma objekta arhitektoniski mākslinieciskās inventarizācijas secinājumiem un ieteikumiem vai fotofiksāciju, apsekošanas rezultātiem dabā, ja nav iegūta pietiekama informācija, arhīva materiāliem un citiem dokumentiem. Ziņojumā tiek atspoguļots Mantojuma objekta kultūrvēsturiskās vērtības veidojošo elementu kopsavilkums, kas pamato atbilstoša kultūrvēsturiskās vērtības līmeņa piešķiršanu.
5. Mantojuma objekta kultūrvēsturiskās vērtības izvērtēšanu, pamatojoties uz noteikumu 8. punktā minēto ziņojumu, veic Kultūrvēsturiskās vērtības noteikšanas ekspertu komisija (turpmāk – Komisija).
6. Mantojuma objekta kultūrvēsturiskā vērtība tiek noteikta, ņemot vērā šādus kritērijus:
   1. būvniecības periods (vecums) un stilistika;
   2. autorība;
   3. arhitektoniskā un mākslinieciskā unikalitāte, atbilstība konkrētā stila iezīmēm, stilistiskā tīrība;
   4. oriģinālās substances saglabātības pakāpe;
   5. kultūrvēsturiskā, sabiedriskā un sociālā vērtība;
   6. pilsētbūvnieciskā iederība;
   7. tehniskais stāvoklis.
7. Pamatojoties uz Komisijas novērtējumu, Departaments izdod lēmumu par Mantojuma objekta kultūrvēsturisko vērtību, kurā tiek noteikts:
   1. Mantojuma objekta kultūrvēsturiskās vērtības līmenis;
   2. kultūrvēsturiskās vērtības līmeņa pamatojums;
   3. kultūrvēsturisko vērtību veidojošie elementi;
   4. Mantojuma objekta saglabājamās vērtības, ja tādas ir;
   5. vispārīgas prasības rīcībai ar Mantojuma objektu;
   6. būvniecības ieceres iesniegšanas gadījumā – konkrētas prasības ieceres realizēšanai.
8. Mantojuma objekta kultūrvēsturiskā vērtība tiek novērtēta 10 punktu sistēmā, detalizējot Rīgas teritorijas plānojuma Teritorijas izmantošanas un apbūves noteikumos norādītos kultūrvēsturiskās vērtības līmeņus:
   1. 9-10 punkti – kultūrvēsturiski vērtīgs objekts, nav pieļaujama tā zaudēšana un pārveidošana, izņemot funkcionāla rakstura pārveidojumus tā uzturēšanas nodrošināšanai, saglabājot tā kultūrvēsturiskās vērtības un atbilstību apkārtējās vides mērogam (unikāls objekts);
   2. 8-9 punkti – kultūrvēsturiski vērtīgs objekts, nav pieļaujama tā zaudēšana, pieļaujami nelieli pārveidojumi, saglabājot tā kultūrvēsturiskās vērtības un atbilstību apkārtējās vides mērogam (ļoti vērtīgs objekts);
   3. 6-7 punkti – kultūrvēsturiski vērtīgs objekts, nav pieļaujama tā zaudēšana, pieļaujama objekta pārveidošana, ja tas nepieciešams tā tālākai attīstībai un saglabāšanas nodrošināšanai, saglabājot tā kultūrvēsturiskās vērtības un atbilstību apkārtējās vides mērogam (vērtīgs objekts);
   4. 3-5 punkti – objekts ar nelielu kultūrvēsturisku vērtību, vēlams saglabāt, pieļaujama objekta pārveidošana, ievērojot apbūves mērogu un raksturu, pieļaujama objekta zaudēšana, ja tā saglabāšana, ņemot vērā tā slikto tehnisko stāvokli, nav lietderīga vai tā kultūrvēsturisko vērtību veidojošie elementi ir zuduši;
   5. 2-3 punkti – objekts bez kultūrvēsturiskas vērtības, pieļaujama pārveidošana un zaudēšana;
   6. 0-1 punkti – vidi degradējošs objekts, objekta atrašanās pilsētvidē ir nevēlama, nav pieļaujama tā paplašināšana, ieteicama tā nojaukšana.
9. Noteiktie Mantojuma objektu kultūrvēsturiskās vērtības līmeņi tiek publicēti Rīgas valstspilsētas pašvaldības ģeotelpisko datu publicēšanas platformā GEO RĪGA.
10. Mantojuma objektiem, kuriem ir noteikts kultūrvēsturiskās vērtības līmenis (noteikumu 12.1. – 12.4. apakšpunkts), būvniecības ieceres izstrādāšanai projektēšanas stadijā jāsaņem Departamenta prasības konkrētās ieceres realizācijai.
11. Mantojuma objektiem, kuriem ir noteikts kultūrvēsturiskās vērtības līmenis, pārvērtēšanu ir iespējams veikt pēc pieciem gadiem vai ātrāk, ja būtiski mainījušies faktiskie apstākļi.

**III. Lēmumu apstrīdēšana un pārsūdzēšana**

1. Departamenta izdoto administratīvo aktu var apstrīdēt pie Departamenta direktora vietnieka administratīvajos jautājumos. Departamenta direktora vietnieka administratīvajos jautājumos lēmumu par apstrīdēto administratīvo aktu var pārsūdzēt Administratīvajā rajona tiesā.

**IV. Noslēguma jautājums**

1. Noteikumi publicējami oficiālajā izdevumā “Latvijas Vēstnesis” un stājas spēkā nākamajā dienā pēc publicēšanas.